بوݣود

بوݣود (ب لامازيغية ⴱⵓⴳⵓⴷ، مات ف 31 قبل لميلاد ف ميطوني ف ليونان) هوّا ماليك امازيغي لي حكم مملكة موريطانية معا خوه بوكوس تّاني، من ؤلا قبل من 49 ق. م تال 38 ق. م، بعد ما مات بّاهوم ماصطانيصوسوس. بوݣود كان شاد طّرف لغربي د موريطانية، لي دابا كاين ف شمال لمغريب، ؤ خوه بوكوس كان شاد طّرف شّرقي لي كاين دابا ف غرب ؤ وسط دزاير. لماليك بوݣود كان حليف موهيم د يوليوس قيصر، ؤ بعد لموت د هاد لّخر، ساند ماركوس انطونيوس ؤ كليوپاطرا سّابعة ف لحرب لاهلية لي واجهو فيها ؤكطاڤيوس، لي غادي يولي من بعد لامبراطور اوݣوستوس قيصر. سّمية. سّمية د بوݣود مدكورة عند ليونانيين كا، "بوݣوص". ف شّقفات د لفلوس لي صدر بوݣود، سميتو مكتوبة ب لّاتينية لي غالباً قرب ل نّطقان لامازيغي لاصلي. ب لبونيقية، هاد سّمية كانت كاتّكتب "ب ݣ(ك) ت". كاين شخص اخور من لفاميلة د بوݣود لي كانت عندو نفس سّمية، ؤ لي كان ولد لماليك بوكوس لّول، يعني عم لماليك بوݣود. حياتو. كيما لفترة لموريطانية بشكل عام، ماكانعرفوش بزاف على بوݣود ؤ لحكم ديالو. ف 49 ق. م، كان ديجا ماليك ديال موريطانية لغربية، ف لوقت لي بوكوس تّاني كان ماليك د موريطانية شّرقية (شرق واد مولوكا، ف لغالب ملوية). لعولاما كيرجّحو بلي بوݣود ؤ بوكوس كانو خوت، ب عتيبار لعادة د قسيم لممالك بين لخوت ف شمال افريقيا (بحال بين ولاد لماليك ميكيپسا د نوميديا)، ؤ بلي كانو ولاد لماليك ماصطانيصوسوس. هادشي كيزيد يتوكّد حيت بوكوس تّاني كان صدر شقفات د لفلوس ب كتابة "بوكوس ولد سوس". شّقفات د لفلوس لي تسكات ب سميت بوݣود ب لموقابيل ماكاتدكر غير سميتو. ف شي وقت مامحددش تجوج بوݣود ب مرا لي كان سميتها اينوّا، ؤ لي كانت معروفة بلي كانت زوينة بزاف. بوݣود مشا ف مغامرة ل لجنوب، يمكن جيهت لمناطق سّتيوائية د قارة افريقيا، ؤ جاب ل مراتو قصب عملاق ؤ اسپيرج كا هدية. لاشاعات كانت كاتضور بلي مراتو كانت عشيقة ديال يوليوس قيصر. حيت هاد لقصة مدكورة عند توارخي روماني واحد هوّا سويطونيوس، مايمكنش ناخدوها ب جدية كبيرة. ولاكين يلا كانت لواقعة حقيقية، فا لعلاقة بين اينوا ؤ يوليوس قيصر كانت قصيرة بزاف و غالباً وصلات ل لمسامع ديال بوݣود، حيت لكوپل تلقا هدايا سخية من عند قيصر، يمكن كا عتدار من جيهتو. وخا هاد لقصة ماشي متبوتة، لمخيلة لؤروپية ستعمالاتها ف اعمال مسراحية ؤ درامية ف لقرون لوسطانية. يوليوس ضد پومپييوس. ف لحرب د يوليوس قيصر ضد پومپييوس، لخوت بجوج، بوكوس ؤ بوݣود، كانو ف صّف د يوليوس قيصر، ؤ عاونوه باش يغلب تّحالف د پومپييوس معا لماليك يوبا لّول د نوميديا. پومپييوس ضرب لمسافة ب لبحر من ؤتيكا ل موريطانية، و حاول يهجم على لموعسكار د بوݣود ف اسكوروم، ولاكين هاد لّخر قدر يرد لهجمة، خوه بوكوس لونصا هجمة مضادة ؤ شاملة ضد لپومپيين ؤ لحولافا ديالهوم ف نوميديا. قيصر ديك سّاع سيفط جينيرال روماني سميتو سيتيوس، باش يعاون بوكوس ضد لماليك يوبا، لي لارمي ديالو كانت باغة تّجمع معا ديال پومپييوس. بوكوس قدر يسيطر على سيرتا (دابا قسنطينة ف دزاير) لي كانت عاصيمة د نوميديا، شّي لي فورصا لماليك يوبا باش يتراجع. ف 48 ق. م، بوݣود تدخّل ف سپانيا باش يضمن سّلطة ديال قيصر على لمناطق ديالها. فاش نتاصر يوليوس قيصر ف 46 ق. م ف معراكة طاپسوس، لي طرات ف بلاصة جات دابا ف سّاحل د تونس ؤ ماشاركش فيها بوݣود، لماليك بوكوس تّاني شد طرف كبير من نوميديا، ؤ وسّع مملكة موريطانية جيهت شّرق. بوݣود شارك ف معراكة موندا ف 45 ق. م لي كانت اخر معراكة د قيصر ضد لفرقة د لؤپتيماطيس لي لپومپيين كانو وحدين منهوم، ؤ لماليك بوݣود لعب دور موهيم فيها فاش دار هجمة من لّور على لارمي د لپومپيين لي تلّفات ليهوم نّوامر ؤ عجّلات لخسارة ديالهوم. تورة ف سپانيا. ف اقليم هيسپانيا لبعيدة (لجنوب د سپانيا ديال دابا)، لي كان حاكم فيها كوينتوس كاسيوس لونݣينوس تحت سّلطة د قيصر من 49 ق. م، ناضت تورة قايدها واحد لكوماندان ف لجيش سميتو كلاوديوس ماركيلوس ايسيرنينوس. تّورة ناضت بسباب تّعسف ؤ ستيغلال سّلطة لي كان ليمارسو كاسيوس. هاد لّخر طلب لمعاونة ديال لماليك بوݣود باش يرد تّوار، لي لبّا دّعوة. ف نفس لوقت يوليوس قيصر كلّف لحاكم ديال اقليم هيسپانيا لقريبة (شّرق د سپانيا ديال دابا) لي سميتو ماركوس ايميليوس ليپيدوس باش يخمد تّورة. تّدخل ديال ليپيدوس ماكانش من جيهت كاسيوس، مي كا طرف تالت موحايد لي كيمتّل قيصر. هادشي خلا لقايد د تّوار ماركيلوس باش يقبل يتشاور معاه، ؤ قدرو بجوج باش يتغلّبو على هجمة غفّالة ديال لماليك بوݣود على لموعسكار د ماركيلوس. بوݣود موراها دار تّيفاق معا ليپيدوس ؤ ماركيلوس باش يخليو كاسيوس يمشي فحالو معا لعساكريا ؤ لخدّاما لي موالين ليه. كاسيوس مابقاش حاكم د لاقليم ؤ غادر، ؤ مات ف عاصيفة ف لبحر ف طريقو ل روما. ؤكطاڤيوس ضد انطونيوس. بعد لغتيال د يوليوس قيصر ف 44 ق. م ناض صراع على سّلطة ف روما، مابين لجينيرال ماركوس انطونيوس، ؤ ؤكطاڤيوس حفيد خو قيصر. ف هاد لمطايفة لخوت بوݣود ؤ بوكوس تّاني ماتّافقوش ؤ كل واحد فيهوم تحالف معا طاراف، بوݣود معا انطونيوس، ؤ بوكوس معا ؤكطاڤيوس (لي غادي يولّي من بعد لامبراطور اوݣوستوس قيصر). ف مارس 43 ق. م، بوݣود صيفط فرسان من لجيش ديالو باش يدعمو انطونيوس. ف يونيو من نفس لعام، ستقبل "ك. بالبوس" لي كان من لاعيان د انطونيوس ؤ كانو جرّاو عليه من سپانيا. ف لحرب د پيروسيا (41 تال 40 ق. م)، بوݣود حاصر قاديس، ؤ حاول يستولي على لكنوز ديال معبد هرقول ملقارت لي كيتّعتابر اقدم معبد ف جّيهة لغربية د لمتوسط. ف جوايه 38 ق. م، نّاس د طانجا تارو ضد لماليك بوݣود، ؤ ولّات لمدينة مستاقلة على سّلطة ديالو ؤ تابعة نيشان ل رّومان. بوكوس تّاني ستولا على موريطانية لغربية فاش كان خوه بوݣود ف سپانيا، ؤ هاد لّخر ضطر باش يمشي جيهت شّرق عند لحليف ديالو انطونيوس. بوكوس تّاني ولّا ماليك على موريطانية كاملة، ب مساندة ديال ؤكطاڤيوس، ؤ ولات لمملكة ديالو كبر ب كتير من لي ورت من عند بّاه ماصطانيصوسوس ؤ جدّو بوكوس لّول. لماليك بوݣود مشا ل عند لحليف ديالو انطونيوس ف شّرق، و تّقتل ف معراكة اكتيوم ف ميطوني ف ليونان، ب امر من لجينيرال رّوماني اݣريپا. اصدارات صولدية. لفلوس لي تسكّو ب سميت بوݣود تّلقا منّهوم عاداد قليل، ؤ اغلبية مصاوبين من نّقرة، ؤ شي وحدين من لبرونز. سّتيل ديالهوم كيبيّن تاتير نوميدي ؤ ايبيري. عكس شّقفات نّوميدية، لفلوس د بوݣود مكتوبين ب لّاتينية بشكل كامل بلا تا شي اتار ديال لبونيقية. هاد لفلوس تسكّو ف لغالب ف لفترة د لحرب لاهلية د قيصر، غالباً ل غاراض سياسي، سيرتو ب سباب ستيعمال نّقرة لي نادرة ف لفلوس د شمال افريقيا ف لقديم، ؤ تخدام لّاتينية بوحدها. لفلوس د بوݣود ف لغالب تسكّو ف ليكسوس ؤلا وليلي، ؤ لوجوه ديالهوم كيمتّلو رموز سياسية رومانية (بحال لباطو د لحرب)، ؤلا دينية. نوطات.